khistorydata/jeongjo-sjw-relations huggingface dataset:
정조 2년 · 목
予曰。頃日內試射時。騎芻以馬路之泥濘。不得試射矣。今日欲爲之。兵判守禦使來待事分付。予曰。頃日禁吏溺殺之人。捉得乎。國榮曰。方捉得一人究問云矣。予曰。此等事。專由於習俗日下。人心不古之致。如欲立紀綱振頹俗。則莫如都憲之得其人。使之憚壓其强梗。懲勵其頑嚚。然後可能扶持世道。鎭安人心矣。國榮曰。都憲之任。係是不輕。果得如此之人。久於其任。責其成效。世道不期振而自振。紀綱不期立而自立。知臣莫如。古人有言。惟在聖簡之克明耳。予曰。卿言好矣。而但無知人之明。是可悶也。
정조 2년 · 강
御春塘臺。行內試射。召見兵判李徽之。守禦使洪樂性。
정조 2년 · 목
予謂樂性徽之曰。前後內試射。將任皆許入參。而獨於卿等。尙未一見。故特召之矣。予曰。宣傳官闕幾何。徽之曰。參下三人矣。別軍職宣傳官內乘。次第放騎蒭馬。畢射後。予曰。古則春秋等試射。或有四中五中者。有加資及第之事矣。今則無三中之人。人才之不古。莫甚矣。徽之曰。武技中騎蒭最易云。而近來無善射者。似是習藝不勤之故也。予曰。今番都政。兵判善用久勤。予甚嘉尙。而久勤之未區處者尙多。何以爲之耶。徽之曰。散政將欲區處。而出窠未易。是爲可悶。承旨洪國榮曰。散政若不用復職。則久勤區處。自不難矣。徽之曰。禁軍甲冑。今方新造。而許多工匠料米。他無拮據之路。禁御兩營米各五十石。賑廳米一百石。請推移取用。從之。騎蒭試射別軍職王漢禎。二中弓矢。趙雲履等五員。一中各帿弓一張賜給。
정조 2년 · 강
四學儒生金德行等上疏。請贈持平尹志述復配四賢祠。賜批。
정조 2년 · 목
疏略曰。伏念扶綱植倫。人臣之大節。奬義褒忠。有國之先務也。故贈持平臣尹志述。以一介韋布之士。秉千古不易之論。瀝陳肝血。視死如歸。彝倫由是而不斁。士氣由是而不挫。其所樹立。卓然如彼。是以 先大王卽祚之元年。特允多士之請。先伸其冤。又配四賢祠。不幸丁未黜享之擧。及在奸凶醜正之日。噫甚矣小人之仇視正論也。前旣搆誣。後復齮齕。忠臣烈士之遭時不幸。豈有若尹志述之所遭者乎。尹志述之一黜不復。今玆五十年矣。第精忠毅節。可以竝日月而爭光。則其黜其復。固無損益。而在朝家褒揚之道。寧可一刻遲滯乎。況此四賢祠。卽尹志述之所辦也。當日之忠節。誠可以同躋而幷食。則今此臣等復享之請。亦云晩矣。伏願特從四賢之復配。批以爾等退修學業。
정조 2년 · 강
召見藥院副提調洪國榮于誠正閣
정조 2년 · 목
敎曰。副提調持加減交濟湯入侍。 國榮曰。 璿源殿第 一室所排。水晶★(金+(登/几))子及金鐵鉞皆渝色。不可不取色。預爲奉出。然後可無窘速之弊矣。予曰。預爲取色。雖甚便好。多日撤排。亦涉未安。 移安時暫出取色好矣。
정조 2년 · 목
義禁府啓言。梁大宜身爲幺麼中官。咫尺之地。放恣特甚。所當請刑。旣有口招以聞之命。請上裁。敎以姑爲參酌。付過放送。
정조 2년 · 목
予曰。 廟庭配享。何時當爲擧行乎。國榮曰。 祔 廟時。似當同爲擧行矣。予曰。陞配之人預爲議定。然後可以擧行矣。國榮曰。然矣。予曰。曾聞配享處所甚窄云。若無容地。何以爲之乎。國榮曰。以狹窄故。有重行之論。而此則似未安。予曰。然則當稍廣其間數乎。國榮曰。此亦事係重難。不可輕易爲之矣。予曰。守令應薦之人。初不行薦。該曹不卽察飭而然乎。國榮曰。該曹非不察飭。而尙多闕漏。此亦不成說矣。
정조 2년 · 강
召見吏判金鍾秀于誠正閣。
정조 2년 · 목
予曰。卿箚所陳。可謂大事業矣。此事至重且大。苟非學問到底。明見義理者。不敢議到處也。及見卿箚。似不大悖於義理。故至有詢問之擧矣。仍敎承旨李秉模讀收議。領議政金尙喆云。今因重臣陳箚。以暎嬪封園當否。有雜議之命。是禮也止於大王私親。已有 先朝 順康園追封時定制。重臣所論。誠有所據。今於博詢之下。或有異議。而若臣則素昧典禮。曾以禮官。未能開陳於乙酉 下敎之時。惟當訟罪而已。今何敢獻議乎。領府事李溵云。重臣箚論。旣有所據。豈有別見。伏惟上裁。左議政鄭存謙云。臣考見 先朝封園 下敎之前後載錄者。癸酉年 御製宮園式例小敍中。此豈常有之 敎。已示垂後之深意。而至若乙亥六月封園時所下 傳敎。則承統二字。昭如日星。寔出 大聖人深遠之慮。永作後嗣王遵守之典。不敢以晩年一時之 敎。有所闊狹於萬世之定制云者。誠爲的確之論。臣無容別見。右議政徐命善云。苟引一時之 敎。不體萬年之制。則非繼述之孝也。重臣之箚。僚相之論。俱皆明確得當。臣無容更議。知事具善復云。重臣箚論。誠有所據。更何容議。禮曹判書李景祜云。以 先朝乙亥 傳敎中。追崇承統爲二乎之 敎觀之。可知 聖意之攸在。伏惟上裁。刑曹判書蔡濟恭云。 靖嬪。暎嬪兩墓之他日封園。旣有 先大王乙酉成命。而第念 先大王定制。以承統爲主。聖上旣爲 眞廟之子。而誕生 眞廟。實維 靖嬪。則援 順康已然之例。倣以行之。固合於我家之禮。而 暎嬪墓封園。則與 靖嬪墓封園。不無差殊。旣封 靖嬪之園。又封暎嬪之園。則或近於貳尊之嫌矣。況 先大王癸酉乙亥下敎中。止於大王私親之 敎。實出於爲萬年深遠之意者乎。博詢知禮。務歸得中。判敦寧韓光會云。重臣之箚。儘有意見。臣謂特考典禮。務歸至當。左參贊黃景源云。吏判箚。深有合於典禮。而大臣獻議。亦明白。俯詢裁處爲。司直李重祜云。國朝典禮。旣無援據重臣箚論。誠有意見。臣何容他議。戶曹判書具允鈺云。大臣重臣之論。遵 先王萬年之制。合我朝不易之典。甚爲的當。臣豈有他見仰達者乎。工曹判書洪樂性云。重臣箚論。乃典禮之得當。臣何敢容議。兵曹判書李徽之云。吏判箚陳 封園典禮。誠有可據。豈敢爲異議耶。判尹鄭尙淳云。 先朝乙亥 下敎。便成定制。伏惟上裁。副司直鄭光漢云。重臣之箚。儘有意見。臣何敢妄論典禮之重乎。金華鎭云。臣區區之見。與重臣無異矣。鄭好仁云。莫重典禮。何敢妄論。而重臣之箚。誠有意見。右參贊尹東暹云。重臣箚論。寔出愼重之意。臣無容贅議。知敦寧金孝大云。臣無容更議。惟在上裁。副司直金魯鎭云。今玆博詢之命。實出愼重之意。而臣無容更議。禮曹參判鄭昌聖云。 先朝定制之外。臣何容更議。左尹李在協云。臣父旣有獻議。臣何容更議。吏曹參判徐浩修云。區區迷見。與重臣之箚大臣之議。別無異同。戶曹參判李在簡云。臣父旣有獻議。臣豈有他見乎。副司直金光國云。伏願博採群議。務歸至當。張志恒云。如臣武夫。不關典禮。何敢容議。工曹參判金用謙云。惟博考古例。裁酌精義。重定儀文。務歸至當而已。同知任希曾云。冢宰箚陳。事理當然。副司直魚錫定云。無容他議。伏惟上裁。刑曹參判徐有慶云。臣之愚見。與重臣之箚。別無異同。副摠管趙時俊云。詢問之下。別無仰達。同敦寧宋文載云。如臣愚昧。何容更議。李瀁云。惟在博詢諸議。務歸至當。副司直邊得讓云。冢宰箚陳。允合事理。兵曹參判嚴璹云。冢宰箚本。名正言順。深協群情。夬 賜允從。右尹鄭一祥云。莫大典禮。臣何敢仰議。副提學吳載純。校理鄭宇淳。副校理嚴思晩。修撰林蓍喆安聖彬。副修撰南鶴聞等云。 先大王定制。實萬世之常法。則其後雖有 下敎。在今遵奉。以定制爲重。恐合事宜矣。大司諫徐有防。司諫洪彥喆。持平李思祚宋銓。獻納洪周萬。正言安廷玹等云。當初封園定制。卽 先大王斟酌情文。爲萬世典則。則雖有一時之 下敎。在繼述之道。宜遵定制。副護軍李邦一云。臣武夫。素昧典禮。不敢仰達。副摠管具以謙云。臣父旣已獻議。臣無容更議。副護軍金相玉云。臣武夫。不關典禮。何敢容議。同知鄭與曾云。如臣武夫。素昧學禮。何敢獻議乎。副護軍閔義爀云。如臣武夫。何敢容議。秉模讀奏訖。予曰。今見收議。大臣及刑判外。非但齊聲。便有閑汨董之嫌矣。至於此事。卽國家典禮之大者。而義理旣甚明白。則似無異同之議。而非獨此事。無論某事。自朝家若有收議之命。則擧皆齊聲雷同。此亦誠非細憂矣。鍾秀曰。誠如聖敎。雖盡善盡美之事。若有博詢之擧。則不害有同異之論。而近來果不無雷同和應之弊矣。予曰。封園。旣有 先朝下敎。而此事至重且大。故頃於該曹草記。批以待祔 廟擧行。此則遵守之意也。今卿箚陳如此。在廷收議又如此。而其在重事體之道。欲爲詢及於山林矣。鍾秀曰。臣旣有區區所懷。故冒萬死以陳。而事係莫重。義理無窮。博詢於山林諸儒賢處。亦似得宜矣。予曰。章甫近以尹志述配享事。累爲疏請。而予則以爲追贈尙可。配享則過矣。卿意何如。鍾秀曰。尹志述事。蓋出於士氣之乖激。而至於死。則雖可謂冤。配享則亦似過矣。予曰。祥後服色。多有難處矣。政院日記。旣無可考之例。而見自內日記。則有次對黑笠之例。故諸臣晉接時。則當着白笠。而次對。則當遵古例。欲着黑笠矣。鍾秀曰。此則遵古例爲之好矣。予曰。日月如駛。餘日無多。禮當從厚矣。次對外。旣着白笠。則黲 袍黑帶。雖有前例。似涉如何。故寧以從厚之義。袍則以白布袍爲之。帶則以白綠帶用之。亦似無妨。而至於網布。祥後當着金玉。故不用素餙。此雖逕庭。用遵前例矣。鍾秀曰。旣着白笠。又着黲袍黑帶。似涉如何。其在從厚之道。仍用白袍白帶爲好。而網巾則旣有前例。宜遵而行之矣。予曰。我國素稱文獻之邦。而至於典禮。無前例可考之謄錄。甚可悶矣。予曰。卿今作觀行。欲於何間上來耶。鍾秀曰。當於易服前上來矣。
정조 2년 · 목
敎曰。副提調持加減交濟湯入侍。 予曰。文衡何當出仕云乎必待飭敎而然乎。國榮曰。一番飭敎。然後似當有去就矣。予曰。吏判可謂有識底人也。聞其所奏。則凡於儀節。多有解識者。心甚嘉尙。國榮曰。本資學識。兼有家庭之見聞。故議禮制事之際。多有禆益者矣。國榮曰。扈衛廳一節。誠甚可悶。數千軍校。尙無歸屬處。日夜企待。從速區處似好矣。予曰。予亦以此事尋常矜憐者也。或罷或存。議論不一。當一問於大臣後。更思區處之道矣。予曰。大臣禮堂旣奏之。白袍白帶。其在從厚之道。當爲仍着。其餘笠子網巾。旣有前例。遵而行之無妨矣。國榮曰。如是則於禮當然矣。予曰。樹風立敎。亶在推奬孝烈。而前後申飭。非至一再。尙無一人登聞者。該曹擧行。極涉稽緩。國榮曰。近來百司。專以因循爲務。不卽擧行。有一番嚴飭。然後可以動念矣。
정조 2년 · 목
予曰。實錄何至今不始役耶。國榮曰。大臣以開春後設局之意。仰陳矣。今將始役。而以文衡之尙未出仕。姑此遲延矣。予曰。 景廟實錄。先爲修整乎。國榮曰。似然矣。
정조 2년 · 강
先朝實錄。命卽爲設局。
정조 2년 · 목
敎曰。明義錄續編旣成矣。 先朝實錄。時月爲急。今則文衡亦備。卽爲設局事分付。
정조 2년 · 강
命孝烈。禮官就議大臣。入啓。
정조 2년 · 목
敎曰。昨年亦已申飭。而孝烈登聞。尙無實效。今豈樹風聲勵世道之意乎。今日禮官。就議大臣。從速入啓。
정조 2년 · 강
山陵展謁吉日。命以三月十三日擧行。
정조 2년 · 목
禮曹啓言。 山陵展謁。以來月旬間擇入事。命下矣。令日官推擇。則十三日最吉。何以爲之乎。敎以旬後恐値民時。以初八九間。更爲擇入。又以來三月初八初九日。俱有拘忌。初七日爲吉啓稟敎以以初八初九擇入之命。意亦有在。而今以初七無拘草記。噫祥制纔過。餘哀未盡。雖係謁 陵之行。數日之內。有難動駕。以旬後所擇日中十三日擧行。
정조 2년 · 강
命前都事李顯模蕩滌。
정조 2년 · 목
敎曰。言雖妄率。亦已經年。前都事李顯模蕩滌。
정조 2년 · 강
有政。吏曹參判徐浩修。兵曹判書李徽之。參議李義弼進。
정조 2년 · 목
以尹東暹爲大司憲。洪雨輔爲三水府使。申載文。爲都摠管。
정조 2년 · 강
御熙政堂。行晝講。知經筵李徽之。特進官金熤。承旨申應顯。玉堂鄭宇淳金憙。持平宋銓。司諫洪彥喆。宗臣安春君烿。武臣副護軍吳載衡。
정조 2년 · 강
重推侍讀官鄭宇淳。檢討官金憙。
정조 2년 · 목
持平宋銓啓言。三司合啓。事體至重。而今日入侍儒臣。於經筵命退之後。不待傳啓。徑先退出。誠極未安。請玉堂一倂重推。從之。
정조 2년 · 강
禮曹以 大報壇祭。遣大臣攝行啓。
정조 2년 · 목
該曹啓言。 大報壇祭。吉日推擇。則來三月初七日爲吉云。而自上方在諒闇中。請依例遣大臣攝行。允之。
정조 2년 · 목
敎曰。副提調持加減交濟湯入侍。○國榮曰。諸道薦人之命。蓋出於求材需用之盛意。而該曹或不能一一檢擬。雖或檢擬。每因限滿。不來旋遞。殆近於無實而有名。各別申飭。俾有實效似好矣。予曰。卿言是矣。予曰。初以旬前改擇。只爲民事下敎矣。更思之。雖是謁陵。過 祥數日之後。非但餘哀之未盡。其在瞻聆。動駕似未安。予意則以初擇十三日爲之無妨。卿意何如。國榮曰。聖敎誠好矣。禮曰。孔子過祥彈琴。五日不成聲。其餘哀之未盡可知。其在體先聖盡禮制之道。退以旬後似無妨。且旬後旣非農作方張之時。似無大段爲弊之端矣。予曰。似然矣。
정조 2년 · 강
命諸道薦進人更加注擬。
정조 2년 · 목
敎曰。今聞筵臣之言。政與予意同矣。昨年特命諸道。薦進人才者。豈爲文具而止乎。銓曹縱或檢擬。皆以過限卽遞。甚非披羅之意。良庸寒心。此後更加注擬。亦爲申飭。俾令來仕。以爲試用之地事分付。
정조 2년 · 목
予曰。卽見禮曹啓目。則孝子三十四人中。只抄二人。烈女二十餘人。而抄十四人。何其多寡之顯殊也。國榮曰。單抄之際。禮官必有商量者矣。予曰。 先大王末年。尙以孝烈抄啓事。眷眷不忘。頻飭禮官。卽予所嘗仰覩者。予之嗣服。業已三載。尙無一孝子一烈女抄旌之事。追惟往事。已極愧悚。今日召見大臣禮官。欲爲親執抄出矣。國榮曰。禮官之尙此遲延。全以取舍爲難。今若臨殿親抄。則一以爲繼述之道。一以爲奬節之義。下敎誠好矣。予曰。今番 陵幸。旣未經宿。日力似難歷謁於 永祐園。昨今兩年。尙未展拜。其在情理。誠甚悵 缺。三月前欲爲展謁。而連値有故。實無其隙。數日間迨此小暇。將爲展謁矣。國榮曰。初九日前動駕。則似好矣。
정조 2년 · 강
永祐園親祭文命大提學徐命膺牌招製進。
정조 2년 · 목
政院以 永祐園親祭祭文。大提學徐命膺牌招製進啓稟。敎以明日當代押。大提學徐命膺。卽爲牌招。使之製進。
정조 2년 · 강
太廟配享功臣堂。命量宜添建。
정조 2년 · 목
領議政金尙喆啓言。曰前 太廟奉審時。詳見配享功臣堂。則所餘空架。極其狹窄。不可無變通之道。敎以量宜添建。
정조 2년 · 강
重推大提學徐命膺。
정조 2년 · 목
領議政金尙喆啓言。實錄開局。旣有飭敎。大提學徐命膺差下堂上。而本職引義。尙不行公。請從重推考。牌招察任。從之。
정조 2년 · 강
命初七日展拜 永祐園。
정조 2년 · 목
敎曰。 山陵展謁。當於三月初五日後爲之。則禮當展謁局內諸 陵。又欲展拜 園所。則一日之內。勢難周旋。初七日展拜 永祐園。其令禮曹知悉。
정조 2년 · 강
陵幸時役民事。命以儲置米會減。諸事依京擧動例爲之。
정조 2년 · 목
敎曰。 陵幸時植炬處所。從當下敎。凡係役民之事。皆以儲置米會減事分付。又敎曰。此是部字內外邑等待。元非可論。雖地方官。勿爲待令。諸事一依京擧動例擧行。如是卒勤下敎。則或有用民之事。畿伯難免其責。以此另加嚴飭。當由安樂峴。治道略略爲之事。亦爲申飭該府。
정조 2년 · 강
園所展拜時。親祭之禮。依 陵幸例。命磨鍊。
정조 2년 · 목
因禮曹判書李景祜啓稟也。
정조 2년 · 강
判下兵曹訓局。 永祐園展謁時。軍兵磨鍊啓稟。
정조 2년 · 목
兵判李徽之啓言。今此擧動時。隨駕禁軍。以幾番磨鍊乎。敎以以三番磨鍊擧行。又啓言。擧動時禁御兩營中。以何營軍兵隨駕乎。敎以以禁衛營爲之。訓將張志恒啓言。今此 永祐園擧動時。訓局馬步軍兵。以幾哨擧行乎。敎以以馬軍二哨。步軍六哨擧行。其餘軍兵。勿爲留營。
정조 2년 · 강
遞判義禁洪樂性。
정조 2년 · 목
領議政金尙喆啓言。工判洪樂性 眞殿修理之時。自多監董。請所帶金吾許遞。敎以今姑許遞。
정조 2년 · 강
拿處龍仁前縣令白文昌。
정조 2년 · 목
領議政金尙喆啓言。京畿監司權噵狀啓。以爲本道尤甚邑還上。前因特敎停捧。居末一款。不爲擧論。而之次龍仁前縣令白文昌在任時未捧。爲一千八百七十一石。則當爲居末。該邑原定兼官廣州府尹洪益弼兼察八日所捧。不過爲二百八十六石零。難以準捧。勢或似然。亦不可無罪。竝令廟堂稟處矣。居末決杖。居二。推考。乃是法典。請依狀論施行。從之。批以與他守令自別。龍仁前縣令白文昌拿處。
정조 2년 · 강
命北關鹿茸元進上。添給價。別卜定。從市直。報本司會減。
정조 2년 · 목
領議政金尙喆啓言。咸鏡監司趙㻐。條列各邑弊瘼啓本。以爲其一。鹿茸一對詳定元價。爲五升布十五疋。而近益價騰。將至於八九十兩。或百餘兩之多。其價之踊貴。專由於過時急務之致。今依京作貢例。擇定營下富實人。各邑鹿茸價先劃給。使之趁貿於六七月當節。而加給五升布十五疋。補其不足事也。價之高下。當隨物之貴賤。而春秋進上鹿茸。不過二十五對。令若別定差人於營下。則前頭生弊。安知又不如關東蔘商之弊乎。目下不足之價。雖添給十五疋。道臣酌定擧行後。更爲具由報本司。至於別卜定所納。隨其分定多小。使之從市直報本司會減。而藉此濫直之弊。道臣各別察飭之意。請一體分付。敎曰。卿等之意亦然乎。左議政鄭存謙曰。所已商確者。而臣意亦然矣。右議政徐命善曰。元進上則添給價。別卜定則從市直。可以矯捄目前之弊。而作貢生弊之慮。果如領相所奏。令道臣更加商量而處之。似好矣。從之。
정조 2년 · 강
命高原郡賑錢難捧蕩減。已捧作穀。
정조 2년 · 목
領議政金尙喆啓言。其一。高原郡私賑錢二百六十兩。卽丁巳年屬公銀作錢者。而其中一百三十兩。則放債取利。今爲四千九百餘兩。而四十年之間。半成鬼錄。已捧二千三百七十八兩零。一依當初貿米例。從市直貿穀。添入賑穀。其餘二千五百三十三兩零。指徵無處者。宜卽蠲減事也。當初私賑錢二百餘兩。屬公銀。一百餘兩之四十年債利。今爲四千餘兩。到今難捧之二千餘兩。勢難督徵。何可靳惜。特爲蕩減。已捧二千餘兩。添作賑穀一款。請依狀請擧行之意分付。從之。
정조 2년 · 강
命安邊府兩川橋梁改築。穀物依庚申例許劃。
정조 2년 · 목
領議政金尙喆啓言。其一。安邊府有兩大川。東川之石築。殆近五里許。南川之長橋。亦爲八十餘間。而昨年大水後。橋梁石築。俱爲崩頹。故及今改築。而容入物力。難責於民邑。本邑所在各衙門會付穀耗條中。折米六百石。依庚申年例劃給也。防川與橋梁。俱是本州不可廢者。而以才經水災之民力。若欲爲此徵斂。則今年民弊。不可不念。而此非每每請得之事。所入穀物。依庚申例。特爲許劃。請以示朝家優恤北民之德意。從之。
정조 2년 · 강
命北關最甚邑舊陳踏驗。道臣檢飭擧行。
정조 2년 · 목
領議政金尙喆啓言。道臣報本司狀牒中。以爲本道田結二去丙年量田之後。更不改量。故陳起混錯。且西北元無給災之規。只令比總。故白地徵稅之弊。無邑不然。一道改量。事體重大。不可遽議。而至於舊陳。則自各邑踏驗後。勿拘比總。從實修報。爲辭矣。田陳白徵。民弊至此。改量大政。如未卽擧行。則其中最甚之邑。嚴飭守宰。使之明覈 踏驗。陳處許頉。起處還實。民免白徵之冤。國無公稅之縮。此專在道臣之檢飭擧行。請以此分付。從之。
정조 2년 · 강
命北關各邑作銀時。補縮難支之弊。更爲釐正。
정조 2년 · 목
領議政金尙喆啓言。作秋因監賑御史申應顯別單。各邑雜役條收斂民間事。作銀時縮錢斂民等事。分付道臣。詳査狀聞之意。覆奏行會矣。卽見咸鏡監司趙㻐啓本。則以爲癸未詳定之前。各邑公費之不足者。每以補民庫假率等諸般遺在。隨縮添給。故民無徵斂之弊。一自詳定之後。各邑拘於式例。無他容措。貿銀則北關五升布一疋價。不過一兩二三錢。而詳定價則每疋定爲二兩。故作銀之際。補縮難支之弊。誠如御史所陳。至於各邑詳定。勿爲句管於京司。歲末修報于臣營事。詳定節目。便同成憲。關由備局。已多年所。恐不可遽然輕議。請令廟堂稟處矣。未詳定前。各邑民庫用下。以其太濫之故。有此關由備局之節目。而但詳定磨鍊之時。諸般折價。未免太削。致貽民邑之弊。朝家變通之後。雖不可遽然銷刻。若其物價之不可不闊狹者。道臣逐端査實。修成册報本司。請以爲更爲釐正之地。從之。
정조 2년 · 강
許施軍威逋還。限年分捧之請。
정조 2년 · 목
領議政金尙喆啓言。慶尙監司李性源狀啓。以爲軍威前縣監金載仁。癸未以後各年反作還穀。昨年査出之後。復循舊套。未捧謂以已捧磨勘者。極爲駭然。而第本縣之民。皆貧窮無依之類。年久反逋。萬無措辦之勢。毋論本色與代錢。隨所納捧上。而依關東寧越府逋還收捧之例。本縣反作各穀一萬一千三十三石零。限以七年。每年一千六百石式收捧。而代錢則從民願捧上。逐年移作於沿海穀小邑事。請令廟堂稟旨分付矣。金載仁反作虛錄之罪。纔已勘律發配。而萬餘石穀物。一時徵捧於災歲窮民。不可不念。限年分捧。代錢移作。請依狀論擧行之意分付。從之。
정조 2년 · 강
命海西禁衛上番軍。兵使親點虞候替行。
정조 2년 · 목
領議政金尙喆啓言。黃海監司徐有寧狀啓。以爲禁衛上番軍。兵使例於金川境上。親點以送。而往來之際。有列邑廚傳之弊。依前以虞候代行事。請令廟堂稟旨分付矣。虞候替行。實爲災歲省弊之道。請依狀請擧行之意分付。從之。
정조 2년 · 강
召見大臣以下于誠正閣。領議政金尙喆。左議政鄭存謙。右議政徐命善。禮曹判書李景祜。兵曹判書李徽之。守禦使洪樂性。御將具善復。訓將張志恒。禁將洪國榮。左承旨鄭民始。右副承旨李秉模。
정조 2년 · 목
尙喆等曰。臣等退而思之。俄者聖敎。實爲至當。扈衛三廳。合爲一廳。而校卒亦爲精抄。則此是存名減額。誠爲便當矣。予曰。卿等之議又皆如此。則當下傳敎矣。存謙命善曰。下敎非但渠輩之安所。實爲欽仰之至矣。國榮曰。傳敎之後。科射者雖或才落。渠輩似無稱冤之端。今此定制。誠爲至當矣。予曰。古之扈衛大將。非勳戚則莫可兼之。而近來則無勳戚。故分屬於國舅及大臣矣。今旣合爲一廳。當復古制。而雖大臣。非勳戚大臣。則以將臣兼之矣。尙喆曰。非勳戚大臣。則不得兼之。而如無勳戚大臣。則以將臣兼之事定式好矣。命善曰。至於扈衛廳。旣以勳戚大臣兼帶定式。則臣非勳臣。又非戚臣。臣何敢冒當乎。予曰傳敎中已悉之。所辭過矣。予謂尙喆等曰。秋間當幸遠 陵。而三月 陵幸。旣不經宿。則日力似難歷謁於 永祐園矣。昨年旣未得展謁。今年又將遷就。則情理實爲缺然。及此小暇。欲爲展謁矣。尙喆等曰。昨年則雖因事勢之掣礙。未及展拜。而數日內別無事端。聖敎誠好矣。予曰。依京擧動例爲之。而軍兵亦當減省。治道亦從略爲之。則再明日足可擧行乎。尙喆曰。足以擧行矣。國榮曰。治道亦爲從略。則其他別無未及之事。再明日足爲擧行矣。予曰。治道則勿爲之亦可也。景祜曰。待數日後。則似好矣。予曰。初七日以後。則有 璿源殿移奉之事。其後則又値三月 陵幸。更無空日。故欲於再明展謁耳。予曰。守摠兩營事。每欲問議於卿等而未暇矣。蓋守禦廳。則事面重大。而至於摠廳則卽京畿水使也。旣有喬桐水使。則今此摠廳之設。亦甚沒緊。予意則守摠兩營。合爲一營似好。卿等之意何如。尙喆曰。若罷守摠。則北漢誰當管領乎。予曰。北漢則自有管城將矣。國榮曰。但大將中軍之窠減之。其在武弁。不無窠乏之歎矣。予曰。此則不然矣。守摠合設之後。以文武通融備擬。其在武弁。亦非失窠矣。國榮曰。蓋北漢旣不如江都。又不及南漢。實不關於有無矣。予曰。至以禁營言之。依古例復屬兵曹則似好。而此旣大營。則不可輕議。而今此守摠兩營。合爲一營。未爲不可矣。尙喆曰。此非卒乍間議定矣。予曰。予意亦非謂今日內議定者也。今此云云。適因言端而發矣。徽之曰。臣意則雖合爲一營。未知利害之何在矣。予曰。天子統六師。諸俟帥三軍。大將則不過一而已。今則令出多門。爲弊非一。旣有京畿水使。則今此摠廳。可爲沒緊。且辦出標下軍旗手之後。一倍凋殘。此尤可罷之一端也。志恒曰。當初只有摠廳一而已。仍分而爲二。今又合而爲一。亦無妨矣。予曰。今此合設。亦事係更張。雖非造次間議定之事。而大抵合而爲一。則庶爲蘇弊之道矣。國榮曰。但武弁之失窠。不可不顧。非此一端。則罷之無礙矣。敎秉模讀孝烈單抄。至洪樂賢。予曰。夫孝婦烈。可謂一門雙節。實是希有之事矣。洪樂賢誰之族乎。尙喆曰。洪樂性之八寸。故洪樂性爲禮判時。引嫌拔之云矣。予曰。夫婦旣兼孝烈。則旌褒之典。何以爲之乎。尙喆曰。孝烈旣無差等。則同爲褒揚於一旌門好矣。予曰無妨矣。至具廷煥事。予曰。具廷煥事。卿等亦聞之乎。尙喆曰。誠孝擧世皆知之矣。予曰。雖甚可嘉。而旌門則似涉過矣。卿等之意何如。尙喆等曰。或用貤贈之典好矣。至洪得奇事。予曰。此是鄕居童子。而其事蹟果何如。尙喆曰。此是忠州童子。而 先大王時。其父坐於殺獄。將至覆啓。得奇常伏路傍。卿宰出入時。號訴丏生。臣等曾亦見之矣。予曰。然則果以沖年能知孝行。此亦不易矣。特給復戶似好矣。尙喆等曰。聖敎好矣。至全恩君事。予曰。全恩君事。予亦聞之矣。宗班其能如此。非但可嘉。此是麟坪大君子孫。尤可貴矣。其令旌閭則似好矣。尙喆曰。聖敎誠好。而贈諡則似好矣。至李文初事。予曰。文初之孝行。亦甚可嘉。而旌閭則似涉過矣。特給復戶則似好矣。尙喆等曰。給以復戶則似好矣。至金弘祿事。予曰。此亦奇特矣。渠以遐鄕之人。能篤孝行。如是卓然。良可嘉矣。足可爲旌閭。而旌閭之典。亦不可濫許。此亦特給復戶則似好。卿等之意何如。尙喆曰。此亦給復則似好矣。予曰。此外諸狀。別無褒旌者。然卿等更爲詳審也。尙喆曰。此外別無卓然者矣。予曰。今日則日色已醺。卿等亦終日入待。易致忙後錯了之歎。烈女單抄。後日次對。當爲詳審精抄。而孝行單抄。今雖經覽。不可不更爲詳審。卿等退去賓廳。更爲詳審後稟處。尙喆曰。當詳審後以聞矣。予曰。孝行單抄中。南部士人洪敬㴠孝行卓然。而以厚謙之爲狀頭拔之云。敬㴠之卓行。果如狀辭。則豈可以狀頭之故。掩棄不論乎。該曹更爲詳探實蹟。草記以聞。
정조 2년 · 강
命扈衛三廳。合設一廳。精抄才藝屬之。
정조 2년 · 목
敎曰。扈衛廳革罷節目。尙未啓下者。有所商量而然矣。大抵此廳凋弊。全無軍門樣。無料軍卒。亦不無作拏民間之弊。故自登極之初。已有革罷之議。而適因龍輝事出。大臣以革罷爲奏。而更以思之。彼千餘軍卒。其亦吾民。不可以一凶賊之所爲。致疑於三廳所屬也。明矣。且雖或移屬他營門。不過爲附庸。則於渠輩落莫。亦復如何。朝廷之政令得宜。則淄靑將士。可以投戈。四方之民心解弛。則舟中諸人。可爲敵國。何規規於一扈衛廳哉。初無革罷之命。豈有銷刻之嫌。節目議定事置之。況今三廳元非不易之制。始自七廳而爲五。五而至三矣。今旣有宿衛所。三廳之設。亦涉沒緊。合設一廳。精抄其才藝之優者以屬之。以除古規。以除冗雜。以慰軍心。
정조 2년 · 강
以徐命善爲扈衛大將。
정조 2년 · 목
敎曰。扈衛大將。非勳非戚。不可爲也。近無勳臣。一廳國舅領之。二廳大臣兼焉。今旣合設一廳。則宜復古制。勳戚爲之矣。右相雖不策勳。密邇王室。豈下勳戚。而禁將今帶將任。且統宿衛。入直扈衛軍官。自當受其節制。不必兼之。以右相爲扈衛大將。此後雖大臣。非勳戚勿兼。以復古制。此非擬望之職。如非大臣。則將臣中兼之事。亦爲定式施行。
정조 2년 · 강
命畿驛補把馬。承史內吹外。絕 勿許給。
정조 2년 · 목
兵曹啓言。今二月初七日。 永祐園擧動時。京畿驛馬限四十匹補把之意。請分付本道。允之。敎以與京擧動無異。承史與內吹外。驛馬絕勿許給。以此亦爲嚴飭該色郞官。
정조 2년 · 강
給高陽郡燒戶恤典。
정조 2년 · 목
京畿監司權噵。以高陽郡民家失火。張召史孫子等燒死馳啓。敎以令本道恤典擧行。
정조 2년 · 목
敎曰。副提調持加減交濟湯入侍。○國榮曰。臣嘗以扈衛廳事。爲一隱憂矣。今則善爲區處矣。予曰。存罷之間。兩年不決之事。今始議定。誠爲多幸矣。國榮曰。右相兼帶尤好矣。予曰。扈衛大將。如非勳戚。則不可爲之。卿當兼帶。而卿則旣在宿衛之任。扈衛軍官。旣受節制。右相雖未及策勳。不下勳戚。故將爲授之矣。國榮曰。右相之同力王室。殊非等閑勳戚之比。今此委任。允合輿望矣。予曰。文衡何如是違牌乎。國榮曰。無意膺命。殊涉未安矣。予曰。文衡出任。然後當製 永祐園親 祭祭文。更爲牌招事。注書出去分付。予曰。扈衛軍官。想必大樂矣。國榮曰。數年顒望之餘。有此區處之下敎。軍心皆洽然聳躍矣。予曰。許多軍官。當取才減削。才藝不足者。不敢入參矣。國榮曰然矣。予曰。俄者以守摠合營事。已言於大臣。而兩營合而爲一。然後庶有蘇弊之道矣。國榮曰。非但許多校卒之無所歸屬。且武弁之窠大縮。此不可卒然矯革之事矣。予曰。此等大更張。不可造次間議定。而心常有變通之意。故果發言端矣。
정조 2년 · 강
遣承旨。詣受香諸處。奉審摘奸。
정조 2년 · 강
遣承旨。詣 文廟。命釋菜擧案食堂到記收來。
정조 2년 · 강
遞司僕提調鄭弘淳。以鄭尙淳代之。
정조 2년 · 목
敎曰。明日擧動。司僕提調。不可不備員。提調鄭弘淳許遞。口傳差出。
정조 2년 · 강
命吏曹參判徐浩修。越俸一等。
정조 2년 · 목
敎曰。替裸之任。奏御之文。俱係重大。則昨以何事。無端付標於足可隨駕之禁軍別將。今又何意。任自差擬於勢未周旋之寶劍總管乎何其失着之甚也。到今下詢。付標以入。祀典何等審愼之事。則獻官付標。焉敢如是而容易乎。其在重祀典之道。不可無警。吏曹參判徐浩修。越俸一等。
정조 2년 · 강
明日 孝明殿展拜。命㴠仁亭傳 香後出宮。
정조 2년 · 목
敎曰。明日 孝明殿自內展拜。㴠仁亭傳 香後出宮。禮房以此知悉。
정조 2년 · 목
敎曰。副提調持加減交濟湯入侍。○予曰。鑄錢之事。專是耗財之道。各軍門記簿所在。無非鑄所之消瀜。欲補經用。而反害軍儲。豈不悶迫乎。國榮曰。各營軍儲之枵然。專由於鑄錢之頻數。此是爲弊之大者也。旣始之役。固難中止。而速速了當。毋爲貽弊好矣。予曰。錢樣之偏小。自何時始出乎。國榮曰。未知自何時出。而錢樣之小。殆過數十年矣。予曰。今番鑄錢。以大錢鑄出事。業已申飭。未知其體樣之或勝於前也。國榮曰。旣飭敎則稍勝矣。予曰。明日申前。當爲往還乎。國榮曰。日晷稍長。申前可當還宮矣。予曰。扈衛軍官。已取才云乎。國榮曰。其間未及爲之。當於動駕後爲之云矣。予曰。俄者徐浩修越俸。備忘記見之乎。國榮曰。伏見矣。予曰。祀享何等重大之事。而祭官塡差之際。何其苟且。而且於下詢然後始爲付標入之。可謂失着之大者。國榮曰。差祭之時。似未得詳審而然矣。
정조 2년 · 강
遣承旨先農壇奉審摘奸。
정조 2년 · 목
予曰。闕內擧動時卿率標下軍攔後。則郊行時攔後一節。尤當緊束。以卿前排。屬於挾輦。尾曲以行似好矣。國榮曰。闕內攔後。雖已定式爲之。郊行時尙無議定者。遽然攔後。事涉如何矣。予曰。卿旣帶將任。且兼宿衛。則於扈駕等事。何論內外乎。國榮曰。當依下敎爲之矣。
정조 2년 · 강
詣 孝明殿展拜後傳香。
정조 2년 · 목
敎曰。 孝明殿當自內展拜。展拜後卽當傳 香。承旨侍衛待令於㴠仁亭事分付。
정조 2년 · 강
詣 永祐園展拜。
정조 2년 · 목
具白布笠布天翼。乘輿由協陽門至仁政門外降輿。乘馬出敦化門至 園洞口下馬。乘輿入大次。改具布裹翼善冠布圓領袍布裹烏犀帶。乘輿至紅箭門外降輿。詣版位行再拜禮。仍詣 園上及碑閣丁字閣奉審。予謂都承旨洪國榮曰。莎草無枯損處乎。國榮曰。略有枯損處矣。寒食時改莎則好矣。予曰。 園史進前。予曰。案山有路處。誰家也。園史柳曾養曰。徐有隣家矣。予謂國榮曰。買之而塞其路則好矣。國榮曰。俄聞 園史之言。祭享時祭官及諸執事無容接處。買其家。以材木添建。以爲入接之所。而塞其路。則爲好云矣。予曰。此甚好矣。詣版位行酌獻禮亞獻官終獻官大祝林蓍喆訖。行辭 園禮。出紅箭門外乘輿入大次。予曰。事知守僕及本宮本 園守僕守護軍以下。考例施賞。改具白布笠布天翼。乘輿至 園洞口降輿乘馬。予曰。還宮時。自 園洞口至興仁門捧上言。入興仁門由敦化門。至協陽門外下馬。乘輿還內。
정조 2년 · 강
副司直金亮行疏陳病情。乞收恩命。賜批。
정조 2년 · 목
疏略曰。不意天章燦然。近臣臨宣。有非草茅賊品所敢承當者。臣以世祿餘裔。躬逢玆會。而一味撕捱。迷不知變。甘自陷於慢命虧分之科者。求之人情。寧有是哉。惟其庸疏之姿。自知旣。明癃廢之形。自力無望。前後召命之下。輒冒昧陳籲。而聖明且視例讓。誤恩愈往煎摯。若以臣爲可出而不出者。臣於此益悼微誠之未格也。臣嘗聞先正臣李滉之言。曰可進而進者。進爲恭。不可進而不進者。不進爲恭。臣不敢忘引前賢。而若其情地之悶蹙。疾病之危劇。則不啻倍蓰。今若力疾超召。以應文塞責爲恭。則豈古人誠信事上。而卽聖明所以實心招徠。求以裨補於新化者哉。伏願收還恩命。勿復與當世儒臣。混加徵召。惟臣私分之幸。批以莫回遐心。又上辭章。虛佇之餘。自顧歉 歎。爾雖以病爲引。自可勿藥。況今春和。政宜登道。爾其體予慇懃之至意。勿復控辭。卽速幡然。是予區區之望。
정조 2년 · 강
掌令金鍾厚陳疏乞遞。賜批。
정조 2년 · 목
疏略曰。臣前秋一疏。傾瀉最盡。而未蒙諒許。徒添恩數。不意當歲之首。近侍遍行諭召于在外儒臣。而臣亦與焉。臣祇讀聖諭。辭禮俱隆。奬責兼至。瞻聆所及。孰不聳動。而在臣則一倍震越。夫今之士。逢如此之嘉會。被如此之殊際。而終不出者。便可斷其無德也。卽臣是已。誠殿下志篤求治。要得人而輔之。則正宜重可愼簡。如臣冒充者。因其情懇而刊汰之。然後斯可副大有爲之志。臣之去就。固不係官職之有無。而以臺憲之重。有懲討之急。伏乞特許遞職。罷其徵召。批以招徕之意。旣布於敦召之旨。又悉於辭疏之批。從以更將餘意。言於爾弟者屢矣。今乃不惟不出。復上疏本。控辭愈懇。於是乎益覺予誠意之未孚也。騂靦之外。無以爲諭。爾須念予側席之望。卽越幡然焉。
정조 2년 · 강
遣承旨詣 宗廟永寧殿永禧殿。奉審摘奸。
정조 2년 · 강
命右議政徐命善。焚黃給由馬澆奠床備給。
정조 2년 · 목
因命善焚黃呈辭。有是命。
정조 2년 · 강
命文臣製述。十二日爲之。
정조 2년 · 목
予曰。卽見全羅監營印來欽恤典則。則板本頗勝於芸館鑄字。非但紙品之甚好。刻法亦精矣。國榮曰。芸館鑄字。印用已久。字刓而型磨。故却不如外方新刻之板矣。予曰。養志堂奉置 神輦。奉出然後當修掃。而明日用之。 移安處所亦爲奉審後修掃。予當詣養志堂。卿與戶判入侍。同爲奉審。
정조 2년 · 강
詣養志堂。奉審 移安處所。
정조 2년 · 목
予命內侍開養志堂廳門。又命守僕設鋪陳於階上。奉出 神輦置於鋪陳上。命修掃。予仍詣房內移安所奉審訖。予曰。明日先始何役。戶判具允鈺曰。後面翼閣。當先始矣。予曰。材木皆精裁以待乎。允鈺曰。皆裁治待令。予曰。右相入侍。右相徐命善進前。予曰。明日卽 移安擇日。故今日爲修掃來此矣。有古迹之可示者。故召卿矣。此有三櫃子奉安者。二櫃則 皇明列朝御筆御製及賜與之物。一櫃卽我朝 列聖御筆及遺跡。卿等進前奉覽。仍命內侍奉出三櫃子。次第開視。御覽後令諸臣就見。櫃中出一寶匣。卽 皇明所賜玉寶。又出一袱。卽 皇明所賜蠎龍衣。其餘三四袱。卽 御製御筆也。予曰。此玉寶及蠎龍衣。卽傳來寶藏之物也。年久而蠎衣猶不渝色。此亦異常矣。命善曰。臣等曾於文字。見蠎衣覲 先王之語。今乃親見。誠稀貴矣。 御筆 御製奉覽訖。又啓一櫃。皆是我朝 烈聖御筆也。櫃中又有一小櫃開視。乃 肅廟朝送御史時置簿册也。又有籌匣籌筒。筒中有竹片充滿。而八籌書八道名。三百六十籌書三百六十州名。予曰。古則繡衣抽籥以送之。此是好法也。都承旨洪國榮曰。今亦用此法好矣。予曰。無妨矣。 御筆奉覽訖。次第還安櫃中。奉置於古處。
정조 2년 · 강
命儀章中係九錫之類。一從本色施行。
정조 2년 · 목
右議政徐命善啓言。三月 祥後。儀章當有變制之節矣。其中凡係九錫之類。乃是受賜於 皇朝者。勿論吉凶。初非我國所可擅改。自今爲始。一從本色事。請定式施行。從之。
정조 2년 · 강
御熙政堂行晝講。知經筵鄭尙淳。特進官黃景源。承旨李敬養。玉堂嚴思晩金憙。大司憲尹東暹。大司諫徐有防。司諫洪彥喆。持平李思祚宋銓。獻納洪周萬。正言安廷鉉。宗臣安昌君燝。武臣副護軍李壽鵬。
정조 2년 · 목
敎曰。副提調持加減交濟湯入侍。○國榮曰。明日酌獻禮時。大臣以下諸堂上。當爲入參乎。予曰。皆令入參。予曰。 璿源殿移安時刻。單子書入。因卽出朝報事分付。予曰。自古人君之罕出宮門。非徒糜弊之不少。亦有遊觀之戒。則動駕之不宜頻數。良以此也。國榮曰。人君深居九重。雖有百官之盛。一國之奉。而一心未有外馳之物。常存惕 若之意。及其一出宮城。旌旂曜日。車馬塡路。士民之瞻望如墻。軍衛之環擁如雲。當此之時。如非操守甚堅。學力到至。則此心易放。逸欲闖萌。安知無馳騁弋獵之志間作於此際乎。於此不可無顧念而審愼矣。予曰。卿言誠切當矣。
정조 2년 · 강
明日 璿源殿移安時。命時原任大臣入侍。
정조 2년 · 목
敎曰。明日 璿源殿移安時。時原任大臣入侍事。遣史官傳諭。
정조 2년 · 강
罷黜金海府使李敬玉。
정조 2년 · 목
敬玉身病呈狀。吏曹啓請罷黜也。
정조 2년 · 목
予曰。再昨日上言。捧幾張乎。國榮曰。僅爲二十張云矣。予曰。昨秋後今始郊幸。上言何其小也。國榮曰。以上言之小推之。可知冤鬱之小。甚可幸也。予曰然矣。予曰。大臣及都監堂上。皆詣閤於萬安門。承旨則卿與左承旨入侍。
정조 2년 · 강
詣 璿源殿移奉。仍行酌獻禮。
정조 2년 · 목
具翼善冠淺澹圓領袍烏犀帶。自內詣 璿源殿奉審。仍行酌獻禮。命都承旨洪國榮讀 移安祝文訖。內侍二人。奉 影幀奉安于櫃內。予曰。要輿入之。內侍二人。奉 櫃奉安于要輿內。移安于養志堂。予陪往奉審訖。還詣 璿源殿。予命領議政金尙喆等看審修改處。仍謂尙喆等曰。 移安一時爲悶。從速修改。尙喆曰。可於數日內了役矣。予命戶曹判書具允鈺。持入新造唐家及龍床。予親審訖還內。
정조 2년 · 강
副校理南鶴聞上疏陳勉諸條。賜批。
정조 2년 · 목
疏略曰。臣濫蒙恩造。罔非踰分。一言一事。有裨治化。少捄時弊。臣雖卽死。豈敢尤悔。嗚呼。顧今懲討之請。有若文具。合辭之章。便成空言。下之所爭。以一日塞責爲能事。上之所答。以二字不允爲例批。隄防日壞。典憲益隳。臣謂亟令大臣及刑獄之臣。更加參覈。罪之重者大者。則宜卽誅戮。若有輕者疑者。則參酌疏釋。何必日傳故紙。徒事忨愒爲哉。至於乙未五月榜十二人。論厥情狀。萬戮猶輕。不幸主試徑先物故。對證覈實旣無階。則寧置而不論。刑政明白痛快。無復因循持疑。惟聖明裁擇焉。嗚呼。言路之閟塞。實爲今日之大患。忠讜不進。入懷仗馬之誡。陷媚成習。廷無批鱗之言。如是而國能治安者。未之有也。雖以近日事言之。殿下輒以無情之事。嚴責喉司。滿庭駭惑。重臣違牌。記注倩寫。雖或慢忽。而至命立庭。此數者俱是過中之擧也。蓋殿下或不無過高之病。間多有太察之失。雖一二微細之過。若爲聖德之累。則豈不可惜乎。繼自今凡於發號出令之際。必須愼思。無致事過而悔生焉。方今府庫虛渴。財用耗縮。一歲之經費。尙患不敷。則水旱緩急之備。從何責辦乎。傳曰。節用而愛民。聖人以此四字。爲生財之大道矣。近年以來。營建繕修。工役浩繁。赴役之民。棄其本業。供億之費。殆難勝計。此實非節用愛民之道。不急之役。一切革罷可也。嗚呼。人才之不興。莫甚於近日。惟我國家。專以科目選士。故名卿碩輔。皆從白戰中進身。而草野窮經抱奇之人。不能決科出世。則白首無名。甘與草木同腐而已。取士之路。若是不廣。而科弊百出。士趨日非。固已久矣。朝家用人之法。或以地勢。或以門閥。苟無地勢門閥。則雖才德兼有者。淸官顯秩。不得輕授。而至若外官。初無門閥之可論。惟資歷之相當。則又何爲靳而不授乎。目今三館參上與參下。無慮以百數。而寒餓凍餧。不保朝夕者。蓋十居八九矣。疏滯振淹。正爲方今先務。而通變之道。只在乎諸道州縣武蔭之窠。一竝與文官通融除補。一爲試才之方。一軫疏滯之道。則豈不兩宜乎。惟願以臣此議下詢廊廟焉。嗚呼。迺者校理臣朴在源。爲其親陳情乞郡。而秉銓之臣。以無前例之可據。格其請而不施。儒臣乞郡。亦是聖朝美事。則前例有無。顧何必較計於其間也。乞垂諒察。不以人癈言。批以思聞讜言。言者不來。愧予有訑訑之色。爾章若是無隱。良庸嘉之。臺啓之尙未允從者。豈有私意於彼也。其他傳啓中。罪輕者參酌疏釋云云。儘有意見。依施。乙未榜事。尙今靳允。予意亦以覈實之無路也。厥啓之停在臺閣。非可以裁擇者矣。所陳袞闕。予所省檢而瞿然者。當思加勉。年來慈慶奉謨之營建。皆有所重。雖出於不獲已。言固是矣。曷不體念。文官疏滯事。下廟堂稟處。尾陳朴在源事。外面雖然。下其曹使之覆奏。則其所據例可否。似無不可也。
정조 2년 · 목
敎曰。副提調持加減交濟湯入侍。○予曰。昨見唐家後屛風畵本。則畵品甚劣不堪用。近來畵員之不成貌樣。何其若是之甚也。國榮曰。近來畵法。漸不如古。雖加申飭。本皆庸才。故如是矣。予曰。圖畵署之設置。專爲畵技之成就。而徒費廩祿。無一可稱者。此等畵師。將安用哉。予曰。南鶴聞疏中。臺啓中干犯輕罪疏釋事依施。何以擧行云乎。國榮曰。大臣及刑官。必當相議後爲之矣。予曰。言甚切實。多中予病。實爲嘉尙。國榮曰。盡言不諱。卽是人臣之難節。今此條陳。誠得諫臣之體矣。予曰。祭哭所造者見之。則制樣甚好。工役甚精矣。國榮曰。臣亦見之。善爲造成矣。予曰。別看役及銀匠畢造。後當施厚賞矣。
정조 2년 · 강
放龍仁前縣令白文昌。
정조 2년 · 목
義禁府以龍仁前縣令白文昌還上居末罪。啓請議處。敎以未準捧徑遞之故。分揀放送。
정조 2년 · 강
命明日親押處所。依五禮儀爲之。
정조 2년 · 목
因香室受押單子。敎以 健元陵元陵親押。
정조 2년 · 강
命守禦使洪樂性。代領禁衛大將。
정조 2년 · 목
因禁衛營留陣單子。敎以大將旣以宿衛大將隨駕。他大將中以守禦使代領。牌招聽傳敎。
정조 2년 · 강
命史官實錄廳摘奸。
정조 2년 · 목
敎曰。史官一員待命。騎馬一匹立之。 實錄廳摘奸以來。
정조 2년 · 강
遞全羅左水使李文德。
정조 2년 · 목
備邊司以文德身病呈狀啓請。許遞也。
정조 2년 · 목
予曰。 陵幸時禁營留陣。中軍可以代領乎。國榮曰然矣。予曰。總戎使。旣以留都大將。留陣於弘化門外。禁營留陣。以守禦使代領好矣。
정조 2년 · 강
差下排設房司鑰金壽完等。
정조 2년 · 목
敎曰。司謁金壽完。書房色司鑰太命喆。弓房司鑰林興大。竝排設房司鑰差下。司謁廉載均。書房色司鑰差下。書題白景賢。司謁除授。別監朴德起。書題除授。別監李相禧。弓房司鑰差下。奠禮金景祖。魂殿行首別監洪履明。竝書題除授。又敎曰。司鑰李相禧。司謁除授。書題林興壽。司鑰除授。又敎曰。山陵守僕二人。別監差下。前各色匠車德乭車福大姜四萬申胤江。令廚院待闕復屬。
정조 2년 · 강
有政。吏曹參判徐浩修。參議李義翊。兵曹判書李徽之。參議丁範祖進。
정조 2년 · 목
以李衍祥爲同經筵。林得浩爲靈岩郡守。趙榮弼爲歙谷縣令。○敎曰。 陵幸在近。畿邑守令。不可輕遞。以舊望擬入事分付。○以權拭爲全羅左水使。
정조 2년 · 강
召見大提學徐命膺于誠正閣。
정조 2년 · 목
予曰。俄見奏文。可謂善作矣。命膺曰。初不得命意。故甚難構出矣。僅得命意。而作之矣。予曰。咨文亦已撰出乎。命膺曰。今方出草矣。予曰。以預備次。別構咨文一度以送。則似好矣。命膺曰。當以政府有可據之例之意撰出乎。予曰。以政府狀啓。雖是襲謬。而不察之失。則有之之意爲辭好矣。命膺曰。此甚好矣。予曰。兵曹 陵幸節目。多有差誤處。使之改書以入事分付。
정조 2년 · 강
給杆城等邑囕戶恤典。
정조 2년 · 목
江原監司李亨逵。以杆城等官居幼學崔允得等囕死馳啓。敎以令本道恤典擧行。
정조 2년 · 목
敎曰。副提調持加減交濟湯入侍。○予曰。封裹日子尙遠。染色等事。各別精緻事分付。國榮曰。戶判連爲申飭云矣。予曰。彼人不知我國政府可據之例。若又問其所由。則實無可對之語。以狀啓之襲謬。兼之不察之失。別構咨文一度。持去甚好。故俄見大提學。已言之矣。國榮曰。別構一度入去好矣。國榮曰。御將姑勿出代事下敎。而 陵幸隔日。有大將然後可有擧行之事矣。予曰。向日譴罷。卽從玉堂之請。不過一時警飭。前大將欲復授矣。國榮曰。將任遞易。亦甚重難。復授前任好矣。
정조 2년 · 강
命御營騎士劉宗巖。令漢成府稟處。
정조 2년 · 목
義禁府啓言。御營廳騎士劉宗巖捧供放送。而係是山訟。請令漢城府稟處。允之。
정조 2년 · 목
予曰親押時刻。以午時爲之事。注書出去分付。予曰。今番 陵幸時。外方許多貽弊。不一而足。若不嚴飭。則京司下人之侵漁外邑。罔有紀極。不可不一番申飭矣。國榮曰。侵漁之弊。非但京司下人。掖庭所屬亦不無作弊之患。預爲嚴飭似好矣。予曰。軍制有下詢事。訓將入侍事分付。
정조 2년 · 강
命前御將具善復敍用。復授前任。
정조 2년 · 목
敎曰。 陵幸隔日。飭亦施矣。前御營大將具善復敍用。復授前任。牌招傳授命召。本兼亦令仍帶。
정조 2년 · 강
飭 陵幸時京外侵漁之弊。
정조 2년 · 목
敎曰。在前申飭。非不截嚴。而令久解弛之弊。難保其必無。今番 陵幸時。京外許多貽弊之端。皆在於掖庭及上司。當有從後聞知之道。而先以期無犯之意。自政院內外各司另加嚴飭。諸凡侵漁於立事。作拏於外邑之事。俾勿隱諱。隨聞見草記或狀聞事。該府該曹及該道申明分付。
정조 2년 · 강
命摠使李漢膺。權察左右捕將。
정조 2년 · 목
左捕將張志恒。以訓將隨駕。右捕將李國賢。以都監中軍隨駕也。
정조 2년 · 강
減下 實錄堂上洪樂性李徽之權噵。郞廳安聖彬。差下李義翊李普行李致中李殷模。
정조 2년 · 강
命弘化門外留陣。守禦使洪樂性爲之。
정조 2년 · 목
兵曹啓言。取考謄錄。則 陵幸時。弘化門外。令摠戎使率本營標下軍及訓局餘軍留都。而其後連以勿爲擧行矣。今番 陵幸時。則弘化門外摠戎使留都。何以爲之乎。敎以依例爲之。而古則有摠廳壯抄廣智營入直之軍。故摠帥留陣。而今則無番上之軍。守摠無異。且守使旣命領軍。摠帥知有實恙矣。今番弘化門外率訓局餘軍留陣。令守禦使率本廳標下爲之。此後 陵幸。弘化門外留陣。守摠兩營輪回留陣事知悉。
정조 2년 · 강
命闕內入直軍校替休。 陵幸翌日擧行。
정조 2년 · 목
兵曹啓言。闕內入直訓局別將把摠哨官及內三廳將守門將建陽門把摠宿衛所哨官。例以中日受點替直。今番則 陵幸與中日相値。番單子不得入啓。依例以十二日入直。來十七日至。仍爲入直。廵將監軍亦以十二日受點。來十三日至。請使之仍察。允之。敎以旣與經宿陵幸有異。且使半干軍校不得替休。亦甚可悶。雖於陵幸翌日受點。足可及於十五日。新番以此擧行。分所之單。待點下。雖至日晚書入。
정조 2년 · 강
召見訓將張志恒于開泰門。
정조 2년 · 목
予曰。六軍門招搖旗入之。予曰。招搖旗卽禮記所載之旗。此是旗幟中最重者也。志恒曰。自國初所有之旗也。承旨洪國榮曰。凡於戰陣之中。皆以此旗號令。非此旗則實無指揮三軍之道矣。予曰。禁將隨駕。則雖不領軍。不可無手旗。兼大將則以守禦使手旗號令乎。志恒曰。當以禁營手旗號令矣。予曰。然則隨駕禁將。無手旗乎。志恒曰。旣以宿衛大將隨駕。則當有宿衛所手旗矣。予曰。若造宿衛大將手旗。則以司命書之乎。國榮曰。此異於各營大將。當以宿衛二字書之矣。予曰。依此爲之。予曰。表旗旣有次知郎廳。招搖旗亦當有次知。何以爲之乎。國榮曰。以宣傳官次知好矣。
정조 2년 · 강
御宣政殿。親押 健元陵元陵香祝。
정조 2년 · 목
具翼善冠黲袍烏犀帶。詣宣政殿就版位。承旨李秉模與香室官員。準各 陵祝文。仍奉置案上。予親押訖。還內。
정조 2년 · 목
敎曰。副提調持加減交濟湯入侍。○予曰。更思之。則守禦使禁衛軍代領。終有掣礙之端。依初節月。以中軍代領好矣。國榮曰。有何掣礙之端乎。予曰。以手旗事言之。本營大將雖有宿衛所手旗。旣已隨駕則不可無本營手旗。莫重手旗。遽授於代領大將。極涉疏忽。以代領大將言之。旣無禁營手旗。則固不可以守禦手旗號令他營軍卒。以此以彼。多掣礙矣。國榮曰。禁營手旗。臣若帶去。則守使代領。果爲掣礙矣。予曰。以中軍代領事。當更爲下敎矣。予曰。 陵幸時侵漁之弊。俄已申飭。其果有效否。國榮曰。今此嚴飭之後。必無如前作弊之慮矣。予曰。大抵今番。則外邑之省弊不少矣。國榮曰。畿民雖値動駕。不徵分錢。其爲蒙惠不少矣。予曰。畿民連歲飢荒。民不圖生。如此之時。又有貽弊之事。則是豈恤民之意乎。予曰。植炬亦有會減。則有何民弊之事乎。國榮曰。非無會減。而遠地輸來之際不無宂費云矣。予曰。此則似然矣。
정조 2년 · 강
命留都營。以中軍代領付標。
정조 2년 · 목
敎曰。守禦使雖命留都營代領。有掣礙之端。以中軍代領事。節目付標。
정조 2년 · 목
予曰。尙衣院事。可謂寒心矣。自予登極以後。凡諸內入之物。非備忘傳敎。則必有標紙。然後始入之。初無口傳入之之事。而內殿所入。自差備口傳分付。而尙方果爲入之云。當初之不使口傳入之者。慮有中間弄奸之弊。則尙方何不念定式之意。遽然進排乎。國榮曰。聞尙方吏言。則差備催促甚急。故倉卒間未及思量而入之云矣。予曰。非但尙方如此。後他司必多有此等弊。自政院更爲申飭。
정조 2년 · 강
罷兵曹正郞金翊休職。推趙時偉。
정조 2년 · 목
敎曰。身爲郞官。行下驛馬。古有載法者乎。濫騎驛馬。自有其律。則況行下驛馬乎。二匹行下兵曹正郞金翊休罷職。一匹行下趙時偉推考。
정조 2년 · 목
敎曰。副提調持加減交濟湯入侍。○予曰。經宿擧動時。 廟 社。遣大臣告由。而今番則旣非經宿。只展拜於 璿源殿孝明殿徽寧殿。以此擧行事分付。國榮曰。出宮時諸處展拜。似甚窘速矣。予曰。然則今日日暮前爲之無妨矣。國榮曰。今日展拜。則事甚便好矣。予曰。 璿源殿當自內展拜。孝明殿徽寧殿。承史入參事分付。予曰。濫騎之法。可謂不易之常典。而身爲郞官。任自行下。終爲摘奸之現發。豈可曰國有法乎。誠極駭然矣。國榮曰。莫重驛馬。私相借與。殊無審愼之意。誠甚可悶。予曰。禫前吹打。雖甚未安。旣是軍樂。且有前例。故不得不爲之。而於心終有不安矣。國榮曰。旣有已例。則似無害於義理矣。
정조 2년 · 강
詣 元陵健元陵行酌獻禮。仍詣 顯陵穆陵徽陵崇陵惠陵展拜
정조 2년 · 목
具黑笠淺淡天翼白皮靴。乘輿出仁化門。至仁政門外降輿。乘駕轎由敦化門至 宗廟前路降轎。仍乘與出興仁之門。予曰。城內外動駕時。駕前駕後管轄一節。聽宿衛大將指揮。一依衛內軍兵例擧行。詣晝停所。降轎入幕次。少間兼馬進詣 元陵洞口。降馬乘輿詣齋室。改具翼善冠黲默布烏犀帶白皮靴。乘輿至紅箭門外降輿。詣版位俯伏哭。行四拜禮。仍詣 陵上丁字閣碑閣奉審。還入小次。時至行酌獻禮如儀。仍就版位俯伏哭。行辭 陵禮。仍詣紅箭門外乘輿。詣 健元陵降輿。就版位行四拜禮。詣 陵上丁字閣碑閣奉審訖。行酌獻禮如儀。次詣 顯陵就版位。行展拜禮。詣 陵上丁字閣碑閣奉審。次詣 穆陵。就版位行展拜禮。詣 陵上丁字閣碑閣奉審。次詣 徽陵。就版位行展拜禮。詣 陵上丁字閣碑閣奉審。次詣 崇陵。就版位行展拜禮。詣 陵上丁字閣碑閣奉審。次詣 惠陵。就版位行展拜禮。詣 陵上丁字閣碑閣奉審訖。還詣紅箭門外。乘輿至齋室。改具黑笠淺澹天翼白皮靴。○敎曰。禮房承旨馳詣 永祐園奉審以來。又敎曰。京畿監司率各務差使負。晝停所入侍。○乘輿至洞口。降輿乘馬。予曰。自 元陵洞口至興仁之門。捧上言。予曰。東 關王廟當歷臨。仍詣晝停所入幕次。京畿監司鄭尙淳廣州府尹洪益弼竹山府使柳春彬驪州牧使李文源進伏。予曰。當此設賑。又當 陵幸。雖以儲置米會減。能無弊端乎。尙淳曰。姑無所聞矣。予曰。驪州卽設賑邑云。姑無捐瘠之患乎。文源曰。姑無捐瘠之患矣。少間。詣 關王廟展拜。仍乘馬入興仁之門。至仁政門外。降馬乘輿還內。
정조 2년 · 강
重推大司諫徐有防。
정조 2년 · 목
政院啓言。大駕未入進善門之前。臺諫之喝導入闕。誠極未安。請大司諫徐有防從重推者。從之。
정조 2년 · 강
東南 關王廟修改後致祭。命擇日擧行。
정조 2년 · 목
敎曰。今日旣歷拜。修改畢後。宜遣將臣致祭。擇日擧行。東南 關王廟。同日受香。
정조 2년 · 목
予曰。南 關王廟墻垣。亦已畢役乎。國榮曰。今已畢築矣。予曰。曾於過去時見之。則墻垣頹圮。 廟貌全不成樣矣。今則頗成 廟貌矣。國榮曰。因國家之多事。未遑於修改之役矣。今則 廟貌重新。實爲多幸矣。予曰。臺諫之駕後喝導。此前所未有之事。誠甚該然矣。國榮曰。不察警蹕之遠近。其皁隸之喝導。極涉疏忽矣。予曰。此雖倉黃中事。身爲執法之官。有此駭擧。可勝寒心。
정조 2년 · 강
飭司僕員役等濫徵之弊。
정조 2년 · 목
司僕寺啓言。特敎申飭之下。雖流來例債。不可置而不問。故郞廳窮覈其所捧之數。則馬醫養理馬巨達書吏使令等情債。爲一百三十一兩四錢。故卽爲還推。招致各驛色吏。朝已分給矣。臣更爲嚴査。則此外實無別人情加捧。敎以流來例債。不必深罪。而旣已還推。今無可論矣。此後濫徵之弊。各別嚴飭。○兵曹啓言。依下敎。今番外驛馬入把時。本曹馬色員役等所受情債一款査問。則稱以例給分受的實。而書吏雇直使令等所受。入直郞廳捧侤音還給。此外無巧作名目加捧之事云。而臣不能檢飭。惶恐待罪。敎以勿待罪。已下敎於司僕寺草記矣。
정조 2년 · 강
命積城縣監南紀溟。加平郡守朴晋壽。竝令該府嚴問口招。
정조 2년 · 강
大司諫徐有防。陳啓自引。乞遞。賜批。
정조 2년 · 목
有防啓曰。臣屢犯違傲。恭俟譴罰。而適値行幸。不敢言私。隨駕入闕。皁隸前導之聲。遙發於鑾輿還內之前。至被承宣之重推。臣之昏謬不審之罪。於是乎著矣。揆以廉防。其不可一刻晏然於臺次也明矣。請命遞斥臣職。批以昔在 肅廟朝。聞閤門喝導之聲。 敎曰臺諫入矣。蓋是重臺閣之意也。而至於昨日。御駕到禁川橋。喝導呼唱於敦化門內。大乖體統。其在尊朝綱之道。不可例批。依啓。
정조 2년 · 목
予曰。明義錄盡爲頒賜乎。民始曰。或有誤字。當經稟而改之。故姑未及頒賜矣。予曰。卽爲改之而頒賜也。予曰。觀先之人甚多。遠道之民。亦或齎糧而來云。然乎。今番 陵幸。卽三年後初幸。故民情之欲見。無或怪矣。而當此。農民之多數上來。亦甚可悶矣。
정조 2년 · 목
敎曰。副提調持加減交濟湯入侍。○予曰。風日甚不佳。而雨意邈然。麥事誠爲可悶。國榮曰。民事誠爲罔涯。予曰。自予登極以後。一雨一晹。尙不順時。連歲飢饉。民生困苦。此莫非予無一惠澤之可以及民。無一誠敬之可以格天。致此荐災。心常憂懼而已。不幸昨年年事。雨晹不適。災沴荐臻。歲飢而民不料生。倉虛而穀不繼賑。此實君臣上下憂遑罔措之時。而但轉災爲祥之道。惟在予一人恐懼修省之益勵。勿以今日之不雨爲憂。惟以事天之欠誠爲憂。勿以天災之荐降爲憂。而惟以愛民之無實爲憂。則災沴可消。而屢豐可期。此予所以夙宵憂懼。不遑寧居者也。予曰。卽見江留狀啓。則喬桐水使所請還穀移劃事。果防報。觀其狀辭。言固是矣。當初所請。雖出於不獲已之事。軍餉那移。亦涉重難。故不宜許施矣。因大臣之請。不欲自上防塞以爲例。批以觀該府之擧行矣。今者狀啓。果合予意也。國榮曰。莫重軍餉。豈可爲他營之取利。遽然移送乎。江留之防報。誠得體矣。予曰。今番上言捧納時。別監多有幻弄。至有任自拔去之事。掖庭此習。所嘗駭痛矣。今者現發。不可不嚴懲矣。國榮曰。渠輩豈敢幻弄於其間乎。此習若不嚴治。則實無懲勵之道矣。予曰然矣。
정조 2년 · 강
命上言別監韓命洽等。出付刑曹囚禁。
정조 2년 · 목
敎曰。上言。別監任意拔去。不可不嚴懲。韓命洽鄭時泓。出付刑曹。從當下敎。推治次囚禁。
정조 2년 · 강
命御營廳牙兵稱名漢刑配。
정조 2년 · 목
敎曰。御營廳牙兵漢之所爲。萬萬無狀。出付刑曹。嚴刑照律定配。
정조 2년 · 강
命陳賀時外方箋文。以一差使員齎封。
정조 2년 · 목
敎曰。祔 廟及上 尊號陳賀時。外方箋文。以一差使員兼爲齎封事分付。
정조 2년 · 강
御煕政堂。行晝講及次對。知事蔡濟恭。特進官金華鎭。參贊官李秉模。侍讀官林蓍喆。檢討官鄭志儉。記事官鄭東浚徐龍輔金勉柱。宗臣安春君★(火+䑣) 。武臣副護軍田光說。
정조 2년 · 목
講論語。○領議政金尙喆曰。今番幸行時。觀光之民甚多。或有遠道之民扶老携幼。來瞻羽旄。愛戴之民情。大可見矣。殿下將何以副億兆之望乎。愛民二字。卽四百年 祖宗朝遺訓。伏願以愛民爲心。而亦以可畏非民體念焉。予曰。所陳好矣。
정조 2년 · 강
命禫月內法樂不作之式。更待儒賢獻議。
정조 2년 · 목
敎曰。 禫禮在卽。 祔廟不遠。哀慕之痛。益復如新。今下傳敎。卿等見之。仍敎曰。聞諸先儒之言。曰與其禮有餘而哀不足。不若哀有餘而禮不足。蓋禮由天理。哀自人情。禮固重矣。雖不得不從。哀之至處。亦不可不伸。是以。禮因人情云者。誠達理之言也。顧今光陰荏苒。 先大王喪制垂終。祥祀旣過。禫禮在卽。予雖强從禮防。奈此難抑至哀何哉。因此近有思得者。按禮曰。祥而縞。是月禫。徙月樂。又曰。孟獻子禫。縣而不樂。夫子曰。加於人一等。予則竊以爲斯乃今日所當法者也。予考國朝典禮。禫之日。陳軒懸如禮。樂振作。嗚呼。慨廓之餘。孺思益切。俯仰穹壤。惟有莫追之慟。則鳴玉被袗。縱循禮制。至若鐘鼓管籥之音。豈忍遽聞於當月乎。哀慕之深。無處可寓。有此諭示。莫曰無於國朝之典禮也。禮有徙月樂之文。則抑非可援之端乎。說者或以爲古人禫祭。行於祥月之中。故禮曰。是月禫。此云徙月者。指過祥月而謂也。噫。朱夫子豈不言禮當從厚乎。文公家禮之書成。而鄭玄之說見取。王肅之論不行。王之說旣絀。則後之看解禮經者。當從鄭之說矣。然則禮之是月禫云者。猶言是日哭也。而徙月樂。亦當以徙禫月看。恐是不悖於禮經本旨。今欲遵此而行。庶幾稽據無乖。情文俱備矣。說者借曰過矣。亦有上所引先儒之言。取捨於哀禮過不足之間者。亦是執契之一道也。 先大王禫畢當月之內。大小法樂。可竝縣而不作。以慰予靡逮之哀慕。亦令禮曹知悉。著爲式令。領議政金尙喆等曰。見此傳敎。實出於聖孝。而有光於聖德。然此是禮樂。則樂不可偏廢。至於小樂。雖或停之。法樂則不可廢矣。左議政鄭存謙曰。法樂則不可廢矣。右議政徐命善曰。此是國朝典禮之大者。詢及於山林諸儒賢好矣。又敎曰。 先大王禫畢當月之內。法樂懸而不作。有所下敎。而筵臣之議。多有覆難者。係是重大之事。不可自信矣。廣謀博詢。爛熳同歸。亦是洽好底事也。令弘文館。博考典禮。亦令禮官收議於在外儒臣處。尙喆曰。非但詢諸山林。下詢筵中諸臣好矣。予曰。諸臣以次陳達。禮曹判書李景祐曰。此是四百年典禮。則樂不可偏廢矣。知事濟恭曰。臣亦以爲樂不可偏廢矣。戶曹判書具允鈺曰。大臣之意是矣。工曹判書洪樂性曰。大臣所奏是矣。兵曹判書李徽之曰。禮樂不可偏廢矣。副司直鄭光漢曰。臣亦與大臣之意無異矣。吏曹判書金鍾秀曰。臣意別無異同矣。開城留守兪彥鎬曰。臣與諸臣之意無異矣。都承旨洪國榮曰。樂旣不輕於禮。則亦不可偏廢矣。予曰。旣有徙月樂三字可據之文。則今下傳敎。未爲不可。更待儒賢獻議好矣。
정조 2년 · 강
罷訓鍊大將張志恒職。
정조 2년 · 목
領議政金尙喆啓言。今番回鑾時。都監先廂馬兵。有進退失措之擧云。事關紀律。有駭聽聞。其在懲後之道。不可無飭。請訓鍊大將張志恒罷職。從之。
정조 2년 · 강
重推御將具善復。吏判金鍾秀。
정조 2년 · 목
領議政金尙喆啓言。聞御營牙兵中。有犯科移法司者云。固已可駭。而雖以夜禁言之。去夜摘奸時。諸處牌將。幾盡闕點。常時紀律之不嚴。誠極寒心。其在懲勵之道。不可無飭。請御營大將具善復從重推考。從之。右議政徐命善啓言。中宮殿册禮時。玉册文製述官。以吏曹判書金鍾秀啓下矣。謂有情勢。不欲製進。其所引嫌。萬萬不當。請各別申飭。趁卽擧行。批以從重推考。使之製進。
정조 2년 · 강
命幸行時郊班二品以上不進人員竝罷職。